પવનની પ્રત્યેક લહેરખીને હું પંપાળવા ઝંખું છું. પોતાની હથેળીમાં ખેતરની રવાદાર માટીનું એક ઢેફું લઈને ઊભેલો માણસ જો પોતાની ભીતર ઊંડો ઊતરી જાય, તો એ ઢેફું બ્રહ્માંડ બની જાય. પથ્થરની મૂર્તિને નમન કરનાર ભક્ત ભાગ્યે જ હવામાં કોસ્મિક નૃત્ય કરતા કણસલાને નમે છે. ધ્યાનસ્થ ચિત્તે કણસલાનું નૃત્ય જોનારને કદાચ સાક્ષાત્ કૃષ્ણની રાસલીલા જોવા મળે એમ બને! આપણા ઙ્ગષિઓએ સતત આનંદબ્રહ્મની શોધ કરી છે. પરમ રહસ્યને સમજવા માટેની મથામણ જેવી આનંદમય બાબત બીજી ન હોઈ શકે. રહસ્ય પ્રત્યેની જિજ્ઞાસાનો લાભ ફિલ્મ નિર્માતાઓએ ધરાઈને ઉઠાવ્યો છે. સસ્પેન્સનું તત્ત્વ પરમ રહસ્ય પામવાની ઝંખનાનો જ એક અંશ છે. રહસ્ય અને રોમાંચ વચ્ચેનો સેતુ સદીઓથી સચવાયો છે. મૃત્યુ તો પરમ રહસ્યનું દિવ્ય ગર્ભાશય છે. આત્મા માટે તેથી ‘હિરણ્યગર્ભ’ જેવો શબ્દ પ્રયોજાયો છે. (ક્રમશઃ)